google/wiki40b huggingface dataset:
Χρήστος Παππάς

Βιογραφικά στοιχεία

Γεννήθηκε στην Αθήνα και είναι γιος του Ηλία Παππά, αξιωματικού του στρατού, συνεργάτη της Χούντας των Συνταγματαρχών και ιδρυτικού μέλους της Χρυσής Αυγής. Εργάστηκε ως στέλεχος πωλήσεων και υπήρξε ιδρυτής των εκδόσεων Ηλιοφόρος εκδίδοντας βιβλία εθνικιστικού περιεχομένου. Είναι ιδρυτικό μέλος της Χρυσής Αυγής και στενός συνεργάτης του Νίκου Μιχαλολιάκου, την κόρη του οποίου έχει βαφτίσει. Στις βουλευτικές εκλογές του Μαΐου και του Ιουνίου 2012 εξελέγη βουλευτής επικρατείας με την Χρυσή Αυγή, ενώ την ίδια θέση κατέλαβε και στις εκλογές του Ιανουαρίου του 2015.
Είναι παντρεμένος και έχει 3 παιδιά.

Προφυλάκιση και αποφυλάκιση

Στις 29 Σεπτεμβρίου 2013 προφυλακίστηκε, με την σύμφωνη γνώμη εισαγγελέα - ανακριτών, με την κατηγορία της διεύθυνσης εγκληματικής οργάνωσης. Το Δεκέμβριο του ίδιου έτους απορρίφθηκε η αίτηση αποφυλάκισης που είχε καταθέσει. Αποφυλακίστηκε στις 29 Μαρτίου 2015 μετά την παρέλευση του 18μηνου από την σύλληψή του.

Σχέσεις με ναζισμό

Ύστερα από έρευνα στο σπίτι του στα Ιωάννινα βρέθηκαν δύο φωτογραφίες στις οποίες εμφανίζεται να είναι ντυμένος με την επίσημη στολή των SS χαιρετώντας ναζιστικά μπροστά από την σημαία των Ναζί ενώ στην δεύτερη να φοράει το περιβραχιόνιο των ναζί. Σε άλλο φωτογραφικό υλικό παρουσιάζεται με την οικογένειά του να χαιρετάει ναζιστικά, να μαθαίνει στα παιδιά του να χαιρετούν ναζιστικά, ενώ ευχετήριες κάρτες του ίδιου και της συζύγου του φέρουν τη σβάστικα και χρονολογία σύμφωνα με ημερολόγιο που ξεκινά από το έτος γέννησης του Χίτλερ. Διατηρούσε επίσης αλληλογραφία με τον Λεόν Ντεγκρέλ, Βέλγο δημοσιογράφο και πολιτικό που είχε ενταχθεί στα Waffen SS και είχε παρασημοφορεθεί από τον Χίτλερ. Σε επιστολή του προς τον Ντεγκρέλ τον αποκαλεί ήρωα στρατηγέ ενώ διακηρύσει την πίστη του ίδιου προς το πρόσωπο του Χίτλερ. Αντίθετα ο Χρήστος Παππάς αρνείται κάθε σχέση με τον γερμανικό εθνικοσοσιαλισμό και τις ιδέες του Χίλτερ. Σε άλλο άρθρο του ο Χρήστος Παππάς γράφει πως Εμείς οι Έλληνες εθνικοσοσιαλιστές θα σταθούμε προσοχή στην επέτειο της αυτοκτονίας του Χίτλερ και της Εύα Μπράουν χαιρετώντας με τον αιώνιο χαιρετισμό και θα κρατήσουμε ενός λεπτού σιγή. Στην καρδιά μας φουντώνει η πίστη με τα λόγια του Φύρερ 'σε μια δυο γενιές θα μου αποδοθεί δικαιοσύνη.
Μακροπώγωνες

Οι Μακροπώγωνες ήταν αρχαίος λαός που έζησε στην Αμπχαζία και πιθανότατα ομιλούσαν κάποια Βορειοδυτικά Καυκάσια γλώσσα. Το όνομά τους στα ελληνικά σημαίνει «Μεγάλα Γένια» ή «Μακριά Γένια». Αυτό είναι παρατσούκλι και το αληθινό τους όνομα ήταν πιθανότατα διαφορετικό.
Βοτανοθεραπεία

Παρασκευή

Τα φυτικά ιάματα παρασκευάζονται από μια ποικιλία φυτικής πρώτης ύλης - φύλλα, μίσχους, ρίζες, φλοιό κ.λπ. Συνήθως περιέχουν πολλά βιολογικώς ενεργά συστατικά και χρησιμοποιούνται κυρίως για την αντιμετώπιση ήπιων ή χρόνιων ενοχλημάτων (τουλάχιστον το 1/4 όλων των συμβατικών φαρμάκων περιέχουν κάποια από τα ίδια συστατικά, αν και κατά κανόνα σε «καθαρισμένη» μορφή). Τα βότανα είναι δυνατό να παρασκευαστούν στο σπίτι με πολλούς τρόπους, με χρήση φρέσκων είτε αποξηραμένων υλικών. Τα τσάγια (εγχύματα) αφήνονται να μουσκέψουν τόσο, ώστε να γίνουν ελαφρύτερα ή πιο δυνατά. Ρίζες, φλοιός ή άλλα μέρη του φυτού μπορεί να βραστούν για να δώσουν ισχυρότερα διαλύματα, τα αφεψήματα. Με προσθήκη μελιού ή ζάχαρης τα εγχύματα ή αφεψήματα γίνονται σιρόπια. Στα φαρμακεία, τα φυτικά παρασκευάσματα διατίθενται επίσης με άλλες μορφές, όπως χάπια, κάψουλες ή σκόνες, ή ακόμη και σε πυκνότερες συγκεντρώσεις (εκχυλίσματα, βάμματα). Εφαρμόζονται τοπικά σε κρέμες ή αλοιφές, για το βρέξιμο υφασμάτων που θα χρησιμοποιηθούν ως κομπρέσες, ή απευθείας στο δέρμα ως καταπλάσματα. Τα φυτικά σκευάσματα δεν υπόκεινται σε συγκεκριμένους κανονισμούς, έτσι κάποιες φορές ίσως είναι απρόβλεπτα ισχυρά. Η ποσότητα του ενεργού συστατικού ποικίλλει πολύ, ανάλογα με το αν χρησιμοποιήθηκε ένα ή περισσότερα είδη του φυτού, και με τις συνθήκες και τον χρόνο που έγινε η συλλογή και προετοιμασία τους. Κάποια βότανα μπορεί να είναι τοξικά ή καρκινογόνα, έτσι όλα πρέπει να χρησιμοποιούνται υπό την επίβλεψη θεραπευτή εξοικειωμένου με τη φυτοθεραπεία. Μέσα στο μεγάλο φάσμα της εναλλακτικής ιατρικής, η χρήση των βοτάνων ποικίλλει: η φυσιοπαθητική (naturopathy), η παραδοσιακή κινεζική ιατρική και η αγιουρβέδα διαφέρουν στον τρόπο διάγνωσης και στην επιλογή φυτικής θεραπείας.
The Mark II Purple Singles

Τα τραγούδια του δίσκου

1. Smoke on the Water (Blackmore, Gillan, Glover, Lord, Paice) - 5:12
από το Made in Japan
2. Black Night (Blackmore, Gillan, Glover, Lord, Paice) - 4:56
ζωντανή εκτέλεση από τις ηχογραφήσεις για το Made in Japan
3. Child in Time (Blackmore, Gillan, Glover, Lord, Paice) - 9:52
από το Made in Japan
4. Woman from Tokyo (Blackmore, Gillan, Glover, Lord, Paice) - 4:28
από το Who Do We Think We Are
5. Never Before (Blackmore, Gillan, Glover, Lord, Paice) - 3:30
από το Machine Head
6. When a Blind Man Cries (Blackmore, Gillan, Glover, Lord, Paice) - 3:29
από το σινγκλ του δίσκου Machine Head
7. Painted Horse (Blackmore, Gillan, Glover, Lord, Paice) - 5:18
από τις ηχογραφήσεις για το δίσκο Who Do We Think We Are
Συριακή Ομοσπονδία Καλαθοσφαίρισης

Λογότυπο

Το λογότυπο της ομοσπονδίας έχει εξελιχθεί με το πέρασμα του χρόνου.
Στυλιανός Αλλαμανής

Βιογραφία

Ήταν γιος του εμπόρου Αχιλλέα Αλλαμανή από τα Άγραφα, ενώ ο θείος του, Χρήστος Αλλαμανής ήταν υπουργός Γεωργίας και του ανέθεσε τη διεύθυνση του γραφείου του στα 1928.  Σπούδασε Νομικά στα Πανεπιστήμια των Αθηνών και του Γκότιγκεν, καθώς και Φιλολογία στο Πανεπιστήμιο της Γκρενόμπλ, στη Γαλλία. Εργάστηκε στο δικηγορικό επάγγελμα, αρχικά στη γενέτειρά του και από το 1945 ως τη συνταξιοδότησή του στην Αθήνα.  Από το γάμο του απέκτησε μία κόρη και 1 γιο.
Κατήλθε στον πολιτικό στίβο για πρώτη φορά στις εκλογές του 1950, οπότε εξελέγη βουλευτής Καρδίτσας-Τρικάλων με την ΕΠΕΚ. Επανεξελέγη στις εκλογές του 1951 και του 1952. Το 1953 ίδρυσε μαζί με τον Καρτάλη και τον Αλέξανδρο Σβώλο το Δημοκρατικό Κόμμα Εργαζομένου Λαού (ΔΚΕΛ) με το οποίο εξελέγη βουλευτής στις εκλογές του 1956. Στις εκλογές του 1958 εξελέγη βουλευτής με την Προοδευτική Αγροτική Δημοκρατική Ένωση.
Συνίδρυσε την Ένωση Κέντρου μαζί με πολλούς άλλους πολιτικούς και εξελέγη με αυτήν βουλευτής Καρδίτσας στις εκλογές του 1961, 1963 και 1964. 
Για πρώτη φορά ανέλαβε υπουργός Γεωργίας στην κυβέρνηση του Πλαστήρα, από τις 27 Οκτωβρίου 1951 ως τις 11 Οκτωβρίου 1952.
Από τις 8 Νοεμβρίου 1963 ως τις 30 Δεκεμβρίου 1963 διετέλεσε υπουργός Δημοσίων Έργων, στην Κυβέρνηση Γεωργίου Παπανδρέου 1963.
Στην Κυβέρνηση Γεωργίου Παπανδρέου 1964 ανέλαβε υπουργός Συγκοινωνιών, από τις 18 Φεβρουαρίου 1964 ως τις 15 Ιουλίου 1965.
 Εν συνεχεία χρημάτισε υπουργός Οικονομικών, από τις 16 Ιουλίου 1965 ως τις 17 Σεπτεμβρίου 1965 και ως υπουργός Εθνικής Παιδείας και Θρησκευμάτων, από τις 17 Σεπτεμβρίου 1965 ως τις 22 Δεκεμβρίου 1966.
Ως υπουργός συνετέλεσε στην κατασκευή πολλών και σημαντικών έργων για την ιδιαίτερη πατρίδα του, όπως το Φράγμα του Πλαστήρα-Ταυρωπού. Βοήθησε επίσης στην ίδρυση Παιδαγωγικής Ακαδημίας και στην αποξήρανση των ελών στο Δήμο Σελλάνων.
Στις 24 Ιανουαρίου 1954 και αφού είχε εκφραστεί θετικά για το ΕΑΜ ο Κωνσταντίνος Γ. Παπαδόπουλος, βουλευτής του Ελληνικού Συναγερμού, χειροδίκησε εναντίον του με συνέπεια ο πρόεδρος της Βουλής να τον ανακαλέσει στην τάξη και να διακόψει την συνεδρίαση. Στην επόμενη συνεδρίαση η αντιπολίτευση απείχε σε ένδειξη διαμαρτυρίας.
Κατά την περίοδο της επταετίας ο Αλλαμανής υπέστη εκτοπισμό στη Λευκάδα, εξαιτίας της αντικαθεστωτικής του δράσης. 
Έπειτα από την πτώση της χούντας, προσχώρησε στη Νέα Δημοκρατία και εξελέγη για τελευταία φορά βουλευτής στις εκλογές του 1981. Υπηρέτησε ως το 1985, οπότε και τερματίστηκε η παρουσία του στην πολιτική.
Το 1994 υπέστη εγκεφαλικό επεισόδιο. Πέθανε στην Αθήνα. Κηδεύτηκε από το Πρώτο Νεκροταφείο Αθηνών στις 10 Ιουλίου 2000.
Δώσε μου το Χέρι σου

Περίληψη

Ο Λουί (Αλέν Σαμπά) είναι ένας 43χρονος ευτυχισμένος και παραχαϊδεμένος εργένης, με επιτυχημένη καριέρα και άνετη ζωή. Οι οικογένεια του προσπαθεί με κάθε τρόπο να τον παντρέψει και του δίνουν διορία ένα χρόνο. Το πρόβλημα είναι πως ο Λουί δεν θέλει κάποια σοβαρή σχέση από όταν οι οικογένεια του στάθηκε εμπόδιο στον πρώτο αληθινό του έρωτα. Αφού απορρίπτει όλα τα "προξενιά" που του γίνονται συλλαμβάνει ένα πονηρό σχέδιο, να παρουσιάσει την αδελφή μιας φίλης του, Έμα (Σαρλότ Γκέινσμπουργκ) ως σοβαρή σχέση και υποψήφια νύφη. Πιστεύει ότι έτσι θα απαλλαγεί από τις παρεμβάσεις των δικών του, αλλά τα πράγματα δεν πάνε ακριβώς σύμφωνα με το σχέδιο...

Εμπορική απήχηση

Η ταινία βγήκε στις Γαλλικές αίθουσες την 1 Νοεμβρίου του 2006 και κατέκτησε κατευθείαν την κορυφή των εισπράξεων με περισσότερα από 1 εκατομμύριο εισιτήρια. Στις 19 Δεκεμβρίου την ταινία είχαν παρακολουθήσει πάνω από 3 εκατομμύρια θεατές, κατατάσσοντας την έτσι στις πιο επιτυχημένες ταινίες του 2006 για τη Γαλλία. Η ταινία πήρε εξαιρετικά καλές κριτικές και από πολλούς χαρακτηρίστηκε σαν η "κωμωδία της χρονιάς".
Γιαν Μπρίγκελ ο νεότερος

Βιογραφία

Ο Μπρίγκελ γεννήθηκε στις 13 Σεπτεμβρίου 1601 στην Αμβέρσα. Εκπαιδεύτηκε από τον πατέρα του και καθ' ολόκληρη τη σταδιοδρομία του φιλοτέχνησε έργα στο ίδιο ύφος. Μαζί με τον αδελφό του, Αμπρόσιους Μπρίγκελ φιλοτέχνησαν τοπία, αλληγορικές σκηνές και άλλα έργα με ιδιαίτερη προσοχή στη λεπτομέρεια. Αντέγραψε, επίσης, έργα του πατέρα του και τα πώλησε με την πατρική υπογραφή. Ωστόσο, τα έργα του διακρίνονται από αυτά του γονεά του καθώς δεν είναι τόσο αριστοτεχνικά εκτελεσμένα και είναι πιο "ελαφρά".
Ο Γιαν ο νεότερος ταξίδευε στην Ιταλία όταν ο πατέρας του απεβίωσε από χολέρα και επέστρεψε από εκεί ταχύτατα προκειμένου να αναλάβει το εργαστήριό του στην Αμβέρσα. Μετά τον θάνατο του πατέρα του, άλλαξε την υπογραφή του από "Brueghel" σε "Breughel". Το επόμενο έτος νυμφεύτηκε την Άννα-Μαρία Γιάνσσενς, θυγατέραα του Άμπραχαμ Γιάνσσενς. Καθιερώθηκε σύντομα και έγινε επικεφαλής στη Συντεχνία του Αγίου Λουκά το 1630. Το ίδιο έτος έλαβε παραγγελία από την γαλλική Αυλή να ζωγραφίσει τον Κύκλο του Αδάμ. Κατά τα επόμενα έτη φιλοτέχνησε επίσης έργα για την αυστριακή Αυλή και εργάστηκε ανεξάρτητα στο Παρίσι πριν επιστρέψει στην Αμβέρσα το 1657. Συνεργάστηκε με πολλούς επιφανείς ζωγράφους, όπως οι Πέτερ Πάουλ Ρούμπενς, Χέντρικ φαν Μπάλεν, Άντριααν φαν Στάλμπεμτ, Λούκας φαν Ούντεν, Ντάβιντ Τένιερς ο νεότερος και ο πεθερός του Άμπραχαμ Γιάνσσενς.
Απεβίωσε στην Αμβέρσα την 1η Σεπτεμβρίου 1678.

Κληρονομιά

Τα καλύτερα έργα του είναι τα εκτεταμένα τοπία, είτε υπό το όνομά του είτε κατασκευασμένα για άλλους καλλιτέχνες, όπως ο Χέντρικ φαν Μπάλεν ως υπόβαθρο. Ανάμεσα στους μαθητές του συγκαταλέγονται οι μεγαλύτεροι γιοι του Άμπραχαμ Μπρίγκελ, Φίλιπς Μπρίγκελ και Γιαν Πίτερ Μπρίγκελ, ο ανεψιός του Γιαν φαν Κέσσελ και ο μικρότερος αδελφός του Αμπρόσιους. Δεκαπέντε έργα του υπάρχουν σε δημόσιες συλλογές στο Ηνωμένο Βασίλειο.
Οίκος του Λα Μαρκ

Ο Οίκος του Λα Μαρκ, γαλλ. Maison de La Mark, γερμ. Haus von Der Mar(c)k είναι μία σημαντική οικογένεια στην Κάτω Ρηνανία-Βεστφαλία της Γερμανίας, που από τον 13ο αι. μέλη της εμφανίζονται ως κόμητες του Λα Μαρκ. Ο Οίκος είναι κλάδος του Οίκου του Μπερκ (Berg).

Ιστορία του Οίκου

Ο κλάδος ξεκίνησε με τον Αδόλφο Α΄, κύριο του κάστρου Άλτενα της Βεστφαλίας, που το 1198 κληρονόμησε από τον πατέρα του Φρειδερίκο Α΄ την κομητεία τού Μπερκ. Ένωσε τα κάστρα Άλτενα και Μπερκ και τις γύρω περιοχές τους και έκανε μία κομητεία, που την ονόμασε Λα Μαρκ και υπαγόταν φεουδαλικά απ' ευθείας στον βασιλιά της Γερμανίας. Στο ύπατο σημείο της επέκτασής της, η περιοχή περιείχε τα δουκάτα Γιούλιχ (δυτικά του Ρήνου), Κλέβης (επί του Ρήνου), Μπερκ (ανατολικά ου Ρήνου), Γκέλντερς (επαρχία της Ολλανδίας) και την κομητεία Ράβενσμπερκ (δυτική Βεστφαλία).
Μέλη του Οίκου έγιναν πρίγκιπες-επίσκοποι στη Λιέγη, το Μύνστερ και το Οσναμπρύκ και αρχιεπίσκοποι στην Κολωνία. Μέλη πλάγιων κλάδων έγιναν δούκες του Μπουγιόν, πρίγκιπες του Σεντάν, δούκες του Νεβέρ, κόμητες του Ρετέλ, κ.ά. Η Άννα κόρη του Ιωάννη Γ΄ δούκα της Κλέβης έγινε η 4η σύζυγος του Ερρίκου Η΄ της Αγγλίας.
Επίσκοπος Ιεράς Αυξέντιος

O Αυξέντιος (18ος αιώνας) ήταν Επίσκοπος Ιεράς από το 1783 ως το 1795. Η καταγωγή του ήταν από την Κίσαμο και πιστεύεται ότι ήταν ανεψιός του προκατόχου του, Γεδεών.
Θείος και ανιψιός μόναζαν στο μοναστήρι της Αγίας Τριάδας Τσαγκαρόλων.
Κατά το 1788-1790 ήταν ενοικιαστής κτημάτων του Πατριαρχείου Αλεξανδρείας, τα οποία βρίσκονταν στην Ιεράπετρα, όπου ο Αυξέντιος απεβίωσε. Σύμφωνα με την παράδοση, το καντήλι του άναβαν Χριστιανοί και ο τάφος του ήταν μπροστά στην είσοδο του ναού του Αγίου Νικολάου. Μετά το θάνατό του, η επισκοπή ήταν χηρεύουσα. Τον διαδέχθηκε ως επίσκοπος το 1810 ο Αρτέμιος Παρδάλης.
Μίλαν Ράσταβατς

Καριέρα ως ποδοσφαιριστής

Ο Ράσταβατς ξεκίνησε την καριέρα του στην ακαδημία της Βοϊβοντίνα Νόβι Σαντ. Κατά τη διάρκεια της καριέρας του ως ποδοσφαιριστής, η μεγαλύτερη επιτυχία του ήταν τη σεζόν 1988-1989. Έπαιξε στην εθνική ομάδα της Γιουγκοσλαβίας (Κ-16) με τον Μίρκο Γιόζιτς ως προπονητή. Από τη σεζόν 1990-1991 έπαιξε στην ακαδημία Κ-19 της Βοϊβοντίνα Νόβι Σαντ, η οποία κατέκτησε το πρωτάθλημα της Γιουγκοσλαβίας με προπονητή τον Ήλια Πάντελιτς. Μετά από μία σεζόν στην ΦΚ Ντιναμό Πάντσεβο, πήρε μεταγραφή στην Mladost Bački Jarak στην πρώτη κατηγορία Σερβίας και Μαυροβουνίου, όπου το 1999 τελείωσε την επαγγελματική του καριέρα σε ηλικία 26 χρονών.
2591 Ντβορέτσκι

Φυσικά χαρακτηριστικά

Τα κυρίως φυσικά χαρακτηριστικά του Ντβορέτσκι είναι άγνωστα. Ο Ντβορέτσκι περιστρέφεται γύρω από τον εαυτό του μία φορά κάθε 9 ως 16 ώρες περίπου.
Κούνα

Η κροατική κούνα ή κούνα Κροατίας (Kuna, ISO 4217 κωδικός: HRK) είναι το νόμισμα της Κροατίας. Υποδιαιρείται σε 100 λίπα. Το κούνα εκδίδεται από την Κροατική Εθνική Τράπεζα και το Νομισματικοπείο της Κροατίας. Η λέξη κούνα στα κροατικά σημαίνει κουνάβι, καθώς οι γούνες κουναβιών χρησιμοποιούνταν ως μέτρα αξίας. Η λέξη λίπα σημαίνει το δέντρο Φιλύρα.

Ιστορία

Κατά τη διάρκεια της ρωμαϊκής εποχής, οι επαρχίες της Άνω και Κάτω Παννονίας (σημερινή Ουγγαρία και Σλαβονία), οι φόροι συλλέγονταν με τη μορφή δερμάτων κουναβιών, τα οποία είχαν μεγάλη αξία. Η γούνα χρησιμοποιούταν ως νομισματική μονάδα σε πολλά σλαβικά κράτη, όπως οι Ρως του Κιέβου, μέχρι τον 15ο αιώνα. Κατά τη διάρκεια του Μεσαίωνα, στην περιοχή της Κροατίας χρησιμοποιούνταν πολλά ξένα νομίσματα, αλλά τουλάχιστον από το 1018 υπήρχε τοπικό νόμισμα. Ανάμεσα στο 1260 και το 1380, οι Κροάτες αντιβασιλείς εξέδιδαν ένα ασημένιο νόμισμα με ένα κουνάβι το οποίο αποκαλούσαν μπάνοβατς. Όμως, εξαιτίας της μειωμένης αυτονομίας της Κροατίας στο βασίλειο της Κροατίας-Ουγγαρίας οδήγησαν στη σταδιακή εξαφάνιση του νομίσματος τον 14ο αιώνα.
Η ιδέα του νομίσματος κούνα εμφανίστηκε το 1939, όταν η Μπανοβίνα της Κροατίας, μια αυτόνομη επαρχία μέσα στο Βασίλειο της Γιουγκοσλαβίας, σχεδίαζε να εκδόσει το δικό της νόμισμα. Το 1941, το καθεστώς των Ουστάσι δημιούργησε το Ανεξάρτητο Κράτος της Κροατίας, και εισήγαγαν τη κούνα ως το νόμισμα του κράτους. Το νόμισμα αυτό συνέχισε να χρησιμοποιείται μέχρι το 1945, όταν και εξαφανίστηκε με την εγκαθίδρυση της Γιουγκοσλαβίας και την αντικατάστασή του με το δινάριο της Γιουγκοσλαβίας.
Το σύγχρονο κούνα τέθηκε σε ισχύ στις 30 Μαΐου 1994, όταν άρχισε η μεταβατική περίοδος από το κροατικό δινάριο, η οποία τελείωσε στις 31 Δεκεμβρίου 1994. Η ισοδυναμία ανάμεσα σε δινάριο και κούνα σε 1 κούνα = 1000 δινάρια. Παρά τις αντιδράσεις για το όνομα του νομίσματος, καθώς είχε χρησιμοποιηθεί, μεταξύ άλλων, από το Ανεξάρτητο Κράτος της Κροατίας, η μετάβαση ήταν ομαλή. Από τότε, η Κροατία χρησιμοποιεί de facto πίνακα σταθερής συναλλαγματικής ισοτιμίας. Η κούνα αρχικά συνδέθηκε με το γερμανικό μάρκο και με την αντικατάσταση του γερμανικού μάρκου από το ευρώ, η κούνα συνδέθηκε με το ευρώ.
Νατάλε Γκαλέτα

Βιογραφία

Γεννήθηκε στις 14 Απριλίου 1967 στη Μεσσήνη. Έκανε την πρώτη του εμφάνιση του το 1979 και σύντομα κατάφερε να γίνει μεγάλος Ναπολιτανικοσ σταρ. Πολύ γνωστό του τραγούδι είναι το Vurria Ncuntrarme Cu Tte,Nel Caldo letto d'amore',Sultantu Nu Caffé,Personale,Una ragione in più και Piézece .
Χάρης Ζησιάδης

Βιογραφικά στοιχεία

Γεννήθηκε το 1910. Καταγόταν από την Κομοτηνή.

Πολιτική σταδιοδρομία

Για πρώτη φορά πολιτεύτηκε ανεπιτυχώς στην εκλογική περιφέρεια Ροδόπης στις εκλογές του 1946, ως ανεξάρτητος.
Τον Μάιο του 1955 διορίστηκε Νομάρχης Χαλκιδικής, θέση από την οποία παραιτήθηκε το 1956, για να πολιτευτεί. Εξελέγη για πρώτη φορά βουλευτής Ξάνθης - Ροδόπης με την ΕΡΕ το 1956 και επανεξελέγη βουλευτής Ροδόπης το 1958 και  το 1961.

Οικογένεια

Παντρεύτηκε την Άρτεμη και είχε μία κόρη, την Πανδώρα.

Θάνατος και κηδεία

Ο Χάρης Ζησιάδης απεβίωσε στην Αθήνα τον Οκτώβριο του 1987 και κηδεύτηκε στις 9 Οκτωβρίου από το νεκροταφείο Παλαιού Φαλήρου.
NGC 1232

Ο NGC 1232A

Ο NGC 1232A είναι ένας μεγάλος δορυφόρος γαλαξίας του NGC 1232. Του αποδίδεται η ασυνήθιστη κάμψη των σπειροειδών βραχιόνων του NGC 1232.
Τράπεζα Πειραιώς

Παρουσία στο εξωτερικό

Η παρουσία του Ομίλου της Τράπεζας Πειραιώς στο εξωτερικό εστιάζεται στη Νοτιοανατολική Ευρώπη και Ανατολική Μεσόγειο, διαθέτοντας στο τέλος Σεπτεμβρίου 2013 ένα δίκτυο 435 καταστημάτων. Συγκεκριμένα, ο Όμιλος δραστηριοποιείται στη Ρουμανία με 158 καταστήματα, στη Βουλγαρία με 83 καταστήματα της Piraeus Bank Bulgaria, στην Αλβανία με την Tirana Bank με 56 καταστήματα, στη Σερβία με 42 καταστήματα της Piraeus Bank Beograd, στην Ουκρανία με 38 καταστήματα της Piraeus Bank ICB, στην Κύπρο με 14 καταστήματα της Τράπεζας Πειραιώς Κύπρου, στην Αίγυπτο με την Piraeus Bank Egypt με 42 καταστήματα, στο Ηνωμένο Βασίλειο με ένα κατάστημα της Τράπεζας Πειραιώς στο Λονδίνο και τέλος, στη Γερμανία με ένα κατάστημα στη Φρανκφούρτη, το οποίο προήλθε από την εξαγορά της ATEbank.

Αναγνώριση

Η πιο πρόσφατη αναγνώριση της Τράπεζας Πειραιώς είναι από το περιοδικό The Banker που την αναγνώρισε ως την τράπεζα της χρονιάς 2013 για την Ελλάδα. Λόγοι της βράβευσης ήταν ότι παρά το αρνητικό οικονομικό κλίμα της Ελλάδας η Τράπεζα  Πειραιώς κατάφερε να γίνει από τέταρτη σε μέγεθος τράπεζα της Ελλάδας σε πρώτη σε μέγεθος καθώς και ότι είχε τον μεγαλύτερο δείκτη κεφαλαιακής επάρκειας μεταξύ των ελληνικών τραπεζών (14.5%).
Ιωάννης Παπαρρηγόπουλος

Βιογραφία

Γεννήθηκε στη Νάξο το 1780. Αρχικά μετέβη για σπουδές στην Κωνσταντινούπολη και στη συνέχεια σπούδασε νομικά στη Μόσχα και ακολούθως ιατρική στη Ρώμη. Επανερχόμενος στην Ελλάδα προσλήφθηκε αρχικά ως γραμματέας στο Ρωσικό Προξενείο της Πάτρας. Το 1814 μετέβη στα Ιωάννινα προσπαθώντας να πείσει τον Αλή Πασά ότι ο Τσάρος της Ρωσίας θα τον βοηθούσε σε ενδεχόμενη εξέγερσή του κατά του Σουλτάνου.

Πλησιάζοντας ο χρόνος της Επανάστασης των Ελλήνων η δραστηριότητά του γινόταν περισσότερο ζωηρότερη. Σε ηλικία 25 ετών, έχοντας μυηθεί στη Φιλική Εταιρεία, συμμετείχε ως αγωνιστής στη κατάληψη του κάστρου της Τενέδου υπό τον Νικοτσάρα.
Την ίδια εποχή ο Παλαιών Πατρών Γερμανός εκτιμώντας τον ιδιαίτερα, τον χρησιμοποιούσε σε εμπιστευτικές αποστολές μεγάλης σημασίας για την επικείμενη έκρηξη της επανάστασης. Σε μία εξ αυτών, τον Απρίλιο του 1820 μεταβαίνοντας στην Οδησσό μετέφερε μήνυμα και στον Πατριάρχη Γρηγόριο Ε΄, στην Κωνσταντινούπολη, τον οποίο μάλιστα προσπάθησε λίγο αργότερα ανεπιτυχώς να τον πείσει να εγκαταλείψει την Κωνσταντινούπολη.
Αργότερα, τη Ναυμαχία του Ναυαρίνου ο Ι. Παπαρρηγόπουλος υπηρετούσε ως διερμηνέας της ρωσικής μοίρας. Τότε βλέποντας να κωλυσιεργούν οι διαπραγματεύσεις των συμμάχων στολάρχων με τον Ιμπραήμ που αυτό απέβαινε σε βάρος της Επανάστασης απέστειλε κρυφά με Οθωμανό φίλο του επιστολή στον Ιμπραήμ συστήνοντάς του ν΄ αποφύγει οποιαδήποτε συνάντηση και συζήτηση ν΄ αποβιβασθεί στη ξηρά και ν΄ αφήσει τον στόλο του στον ναύαρχο Ταχίρ με την εντολή να κτυπήσει όταν δεχθεί επίθεση των Ευρωπαίων, όπως και έγινε.

Στη ναυμαχία που ακολούθησε, ο Ι. Παπαρρηγόπουλος αν και τραυματίσθηκε δύο φορές, προαισθανόμενος τα αντίποινα των Τούρκων σε βάρος των Ελλήνων στη Σμύρνη ζήτησε επίμονα από τον Ρώσο ναύαρχο να στείλει εκεί ναυτική μοίρα. Πράγματι φθάνοντας εκεί ρωσική μοίρα υπό την απειλή των ρωσικών τηλεβόλων αποφεύχθηκαν σφαγές και έκτροπα.
Επί Βασιλείας Όθωνα το 1843 εγκαταστάθηκε στην Αθήνα. Υπηρέτησε ως γενικός πρόξενος της Ρωσίας μέχρι το 1862. Αργότερα επί βασιλείας Γεωργίου του Α΄ έγινε και σύμβουλος της Επικρατείας, θέση που διατήρησε μέχρι τον θάνατό του, στην Αθήνα το 1874.
Α.Π.Σ. Κύζικος Νέας Περάμου

Ιστορία

Ο Αθλητικός και Πολιτιστικός Σύλλογος Νέας Περάμου ιδρύθηκε το 1978. Αυτή είναι και η χρονιά όπου η ανδρική ομάδα συμμετέχει για πρώτη φορά σε (τοπικό) πρωτάθλημα. Προπονητής εκείνης της ομάδας υπήρξε ο Τάσος Κουμπλής και έδρα της το ανοικτό γήπεδο στη Νέα Πέραμο, το οποίο το έφτιαξαν μόνοι τους οι συμμετέχοντες στην ομάδα εκείνη. Στην πρώτη εκείνη ομάδα συμμετείχαν οι: Δημήτριος Γιαννατσής, Αθανάσιος Γιαννατσής, Εμμανουήλ Μποτουνάς, Βασίλειος Ζώρης, Δημοσθένης Λιώτας, Γεώργιος Λιώτας, Γεώργιος Τσέλιος, Αναστάσιος Χατζηβαρίτης, Θεοφάνης Μπαρμπούνης, Αναστάσιος Μπαρμπούνης, Δημήτριος Λιώτας, Δημήτριος Λιώτας (Τοτός), Ορέστης Παπαδόπουλος, Ευτύχιος Μίκαϊτς, Κώστας Χριστόμογλου, Γιάννης Καρσάκης, Λεωνίδας Αναστασίου, Βασίλης Πολυμερόπουλος, Θωμάς Μπούρης.
Το 2012-13 η ανδρική ομάδα κερδίζει την άνοδο στην Β Εθνική κατηγορία και ταυτόχρονα κατακτά το κύπελλο της Ε.Σ.ΠΕ.Δ.Α.
Την περίοδο 2015-2016, κατέκτησε το πρωτάθλημα της Α2 Ανδρών, κερδίζοντας την άνοδο στην Volley League για πρώτη φορά στην ιστορία της.
Ομοφυλοφιλία στην αρχαία Ελλάδα

Στην κλασική αρχαιότητα, συγγραφείς όπως ο Ηρόδοτος, ο Πλάτωνας, ο Ξενοφώντας, ο Αθήναιος και άλλοι πολλοί εξερεύνησαν πτυχές του Ομόφυλου έρωτα στην αρχαία Ελλάδα. Η πιο διαδεδομένη και σημαντική για την κοινωνία μορφή ομόφυλων σεξουαλικών σχέσεων στην αρχαία Ελλάδα ήταν μεταξύ ενήλικων ανδρών και έφηβων αγοριών, που ήταν γνωστή ως παιδεραστία (οι γάμοι μεταξύ ανδρών και γυναικών στην αρχαία Ελλάδα είχαν επίσης στέρεα ηλικιακή δομή, όπου 30χρονοι άνδρες παντρεύονταν κορίτσια στην αρχή της εφηβείας τους). Αν και υπήρχαν σεξουαλικές σχέσεις μεταξύ ενήλικων ανδρών, το ένα από τα δύο μέλη της κάθε σχέσης καταπατούσε τις κοινωνικές συμβάσεις, κρατώντας παθητικό ρόλο. Είναι ασαφής η αντιμετώπιση παρόμοιων σχέσεων μεταξύ γυναικών γενικά στην κοινωνία, όμως υπάρχουν παραδείγματα από την εποχή της Σαπφούς
Οι αρχαίοι Έλληνες δεν αντιλαμβανόντουσαν τον σεξουαλικό προσανατολισμό σαν κοινωνικό αναγνωριστικό όπως κάνουν οι σύγχρονοι δυτικοί πολιτισμοί. Η ελληνική κοινωνία δεν διαχώριζε την ερωτική επιθυμία ή συμπεριφορά βάσει του φύλου του συμμετέχοντα, αλλά του ρόλου που έπαιζε ο κάθε συμμετέχων στη σεξουαλική πράξη, το ρόλο του ενεργητικού και του παθητικού, όσον αφορά τη διείσδυση. Αυτή η ενεργητική/παθητική πόλωση ανταποκρινόταν στους κυρίαρχους και υποτακτικούς ρόλου: ο ενεργητικός (διεισδυτικός) ρόλος συνδέεται με την αρρενωπότητα, την υψηλή κοινωνική θέση και την ενηλικίωση, ενώ ο παθητικός ρόλος συνδέεται με τη θηλυκότητα, χαμηλότερη κοινωνική θέση και τη νιότη.
Ακμή

Συμπτώματα

Η πλέον συνηθισμένη μορφή ακμής είναι η Acne Vulgaris που σημαίνει «κοινή ακμή» και οι περισσότεροι άνθρωποι υποφέρουν από αυτό το είδος ακμής.
Το πρόσωπο και το πάνω μέρος του λαιμού επηρεάζονται συχνότερα, άλλα η πλάτη, ο θώρακας και οι ώμοι επηρεάζονται επίσης. 
Παρά τα μόνιμα σημάδια η ακμή επηρεάζει περισσότερο την ψυχολογία και αποφέρει χαμηλό αυτοσεβασμό και σύμφωνα με μια έρευνα προκαλεί κατάθλιψη και μπορεί να δημιουργήσει και τάσεις αυτοκτονίας. Η ακμή τείνει να εμφανίζεται στην εφηβική ηλικία, όταν οι άνθρωποι είναι ήδη αρκετά ανασφαλείς. Συνεπώς γρήγορη και έντονη θεραπεία συνιστάται για να μειώσει τις αρνητικές επιδράσεις στο άτομο.